Søren Pind (V) er en af de politikere i Danmark med flest følgere på det sociale medie Facebook.

Men nu skal det være slut, fortæller han sine 42.320 følgere på Facebook via et opslag på mediet lørdag.

- Jeg har besluttet mig for ikke længere at have en Facebook side. Jeg vil ift. venner og gode bekendte opretholde en privat profil, men det er så også, hvad det bliver til.

- Jeg kan ikke acceptere, at opsætninger og algoritmer på denne måde tilskriver mig og søger at skabe en yderligere afhængighed af systemer, jeg ikke ønsker, og som i forvejen fylder for meget, skriver Søren Pind, der er uddannelses- og forskningsminister.

Mere tid til bøger

Baggrunden er, ud over afhængigheden, at Søren Pind mener, at tiden, det kræver at være på Facebook, ikke lever op til den "fornøjelse", han får ud af det.

Derudover vurderer Søren Pind, at Facebook influerer på hans adfærd.

- Jeg læser færre bøger. Jeg skriver færre egentligt sammenhængende blogs og indlæg.